1:Bayneŋgiɗwa əpel na Maŋgəlvas pak aslək vimə. Vini kakaŋ na say məgasəm zəmə məsam gən salala*, məppan səm zəga məs nawray gən gəɓa zəm də məs nawray gən əmpəsa. Say məsam gən salala grakə, məsam səm də geslne na Maŋgəlva.
2:Məpəl səm təki amakrokum, məgəɗ sən mbrayen sən ɗəf səmbokum ko taka ɓa, məray gən ko sən ɗəf taka səmbokum ɓa, məgəm zəga na ɗəf sembokkm də kuket ɓa'a.
3:Nədawnah vasna kawtaw kita akokumi ɓa, nənahək dabəŋ na, makram akol sukumko vi məsam gən matakə ko də əmta ko adəv zeŋgille.
4:Məsənkumək grak lewlewi, mənam tatəɗi kikum diiɗa, adəv bonoy nam pakə, məknahək də ərma makramə də əneken zəmə.
5:Ko daga pay məs məgap a Makedoniya bo, mərah əffet ɓa samə. Ko aŋga pak gərəŋgərəŋ mənani, əgay dit ɗii meɓɓeti. Makram bo tay zlaha.
6:Amma Maŋgəlva məzu ɓət git ɗii məs də gərəŋgərəŋ neti, aɓət gəmək də əziya na Titus azamə.
7:Əziya nani dəɓət gəm kaaka ɓa, amma anah səmək wən nokum kəɓət gənənka. Munokum tatəɗumoŋ naw luwa də əɗumon məs dəgəɗə, munokum tatə sokən zukum aza əbaah suwa. Ndəni kan annek zu diiɗa.
8:Ko an letər naməŋ assahanək zukum, amma də as pak nəppana daver sukum ɓa. An dabəŋ nulak na, assahanək zukum, nəŋgəl əɗum naw saw ɓatə.
9:Amma kakaŋ na, zu neki. Gesiŋ nəneken na zu də zukum məs kəssahanən ɓa, amma vi wəssahan zukum apsukumək tive na kpaŋgan ədaw nokum. Maŋgəlva aɗɗa əssahan zukum na dəsan gən ka mogon nokum, nam məgəɗ mbrayen azokum ɓa.
10:Vi əssahan zukumi Maŋgəlva adaɗɗa wəza dəndən, dən dəda kpaŋ ətubiya, ətubi bo dədawki əkoho. Əssahan zukum vaskəŋka, kawɗiyi marava viyin ɓa. Əssahan zukum klaza wənna duniya, nan waka ɗəf adəv əmta.
11:Mula an va Maŋgəlva agəɗ sukum də əssahan zukum: Munokum tatəsokən zukum sawɓa, munokum tatə gayaŋ ka kəsoŋ gən salala məza də mambray azokum ɓa. Maɗulokum azlabka, munokum tat də geslne diiɗa, munokum tatəɗumoŋ akawa, munokum tat də əŋgla naɗɗa zəga mogoni, munokum tatəsokən zukum ətaw kita aka mambraya. Də as pak kərbanənək zukum na, salala kənanaŋ aza wənnani.
12:Nəver letərəŋ vi wənna ɗəf dəgəɗ mambray ɓa, walla vi ɗəf məzəɗɗa mambray ɓa. Amma nəver na, vi kəsənən gəni, vi kərbanən gən aba Maŋgəlva na, munokum tatə sokən zukum vimə.
13:Vaski kədaɗɗanən wənnani, də əsɓan makramə. An dəsɓan makram day bo vi Titus annekenək zəm sawɓa də ənek an nani, vi nokum pak kəfetenənək makrani.
14:Nəgakdakanək zu abani, vi wən nokum nokum bo kərbaŋ suwən wil ɓa. Goŋga məpel sukum pakə. Vaski bo ko an məɗiyək kikum aba Titus zlaŋ na, goŋgayi.
15:Əŋgla nan azokum tayənzləra, pay pak tay ɗumon məs kətafən də geslne də əkkere, vaski bo kəpprəmən mawa.
16:Zəga tay natak kiyu dapan makraw akokum ɓa, ndəni nəda neken zuwa.